Otvárať sa novým veciam

**Božie slovo:**

[*Ez 36,26*](https://biblia.sk/citanie/ssv/ez/36/26) *Dám vám* ***nové srdce*** *a vložím do vás* ***nového ducha****, odstránim z vášho tela srdce kamenné a dám vám srdce z mäsa.*

[*Rim 8,26*](https://biblia.sk/citanie/seb/rim/8/26) *Veď nevieme ani to, za čo sa máme modliť. Ale sám* ***Duch sa za nás prihovára nevysloviteľnými vzdychmi.***

[*Zjv 21,5*](https://biblia.sk/citanie/ssv/zj/21/5) *A ten, čo sedel na tróne, povedal: "Hľa,* ***všetko robím nové****."*

**PAŽ:**

Už v samotnom úvode PAŽ nám hlavní predstavení SDB aj ASC vysvetľujú zámer pravidiel *- aby sme stále lepšie a so srdcom dona Bosca* ***odpovedali na nové výzvy,*** *ktoré pred nás vrhá dnešný svet.*

* **Štatút Čl. 16. § 1.** Saleziáni spolupracovníci sú „úzko spätí so spoločnosťou, v ktorej žijú a v ktorej sú povolaní byť svetlom, soľou a kvasom. ***Nové skutočnosti podporujú s kritickým kresťanským zmyslom.***
* **Pravidlá Čl. 16. § 4.** Združenie sa usiluje používať ***rozličné prostriedky spoločenskej komunikácie a nové technológie,*** *aby spolupracovalo na kultúrnom dialógu, podporovalo rozvoj kritického myslenia, pripravovalo a šírilo formačné materiály rozličnými spôsobmi.*

**Pápež František:**

* *E-maily, textové správy, sociálne siete a čety môžu byť plnohodnotnou formou ľudskej komunikácie. Nie technológie určujú, či je komunikácia autentická: je to ľudské srdce a schopnosť človeka múdro využívať prostriedky, ktoré má k dispozícii.*
* *Sociálne siete môžu uľahčiť vzťahy a podporiť v spoločnosti dobro, ale môžu viesť aj k ďalšej polarizácii a deleniu medzi jednotlivcami a skupinami.*
* *Moderné komunikačné prostriedky sú darom od Boha, ktorý zahŕňa veľkú zodpovednosť.*

**Komentár a otázky:**

Salezián spolupracovník sa stavia pozitívne voči každej forme skutočného pokroku, *„najmä ak to majú radi mladí“ (Stanovy SDB, čl. 17)*. Don Bosco mal bez strachu rád to, čo sa páčilo mladíkom. V jeho domoch sa mladíci cítili dobre a žili tam bez ponižujúcich zákazov. V tom všetkom je potrebné rozlišovať „s kritickým kresťanským zmyslom“: nové skutočnosti nie vždy znamenajú pokrok. Preto salezián spolupracovník počúva normu svätého Pavla: *„Všetko skúmajte a čo je dobré, toho sa držte!“(1 Sol 5, 21)*

Chceli by sme vám v tejto téme ponúknuť ***dve línie uvažovania o otvorenosti, voči novým veciam:***

1. **Otvorenosť na novosť doby a všetkých jej výdobytkov**, pokrok, vylepšenia, nové nevídané možnosti, technológie, médiá, poznatky vedy, …

* Kam ma Duch vedie v tejto oblasti, čo mi hovorí?
* Čo konkrétne by som sa chcel naučiť zo sveta pokroku, aby som mohol byť blížnym niekomu z môjho okolia? Aby som mohol lepšie/viac komunikovať s mojím spoločenstvom?
* Čo by som mohol, ako človek zručný v IT, médiách, aplikáciách, ..., urobiť pre niekoho z mojich blížnych, ktorí nestíhajú kráčať s dobou?
* Vnímam niečo, čím by som prispel k menšej polarizácii v spoločenstve, v rodine, v online priestore?

1. **Otvorenosť na novosť Ducha v mojom živote,** novosť pozvaní, novosť príležitostí, ku ktorým ma Boh pozýva, prijať výzvu, osloviť svojho blížneho, drobný prejav pozornosti, či trpezlivosti, stať sa blížnym niekomu, koho som prehliadol, na koho som zabudol, opustiť svoje vychodené koľaje, …

* Kam ma Duch vedie v tejto oblasti, čo mi hovorí?
* Koho z môjho spoločenstva ASC, by potešila moja prítomnosť?
* Komu z mladých v rodine, okolí, stredisku, by som mohol prejaviť blízkosť?
* Aké nové pozvanie, túžbu vnímam v srdci?

**Aktivita / úloha / predsavzatie:**

**•** Pri najbližšej príležitosti sa skúsim naučiť používať nejaký pre mňa nový program, aplikáciu, zariadenie, v záujme komunikácie s mojimi bratmi a sestrami, mladými, …

• Vypočujem / prečítam si niečo o zodpovednom používaní médií, o výchove k zdravému používaniu médií napr. na stránke [www.digitalnirodicia.sk](https://www.digitalnirodicia.sk/)

**•** Pri najbližšej príležitosti skúsim urobiť krok vo vzťahu, ktorý mi Pán ukazuje - niekto z mojej rodiny, niekto koho stretávam a sa mu zvyčajne vyhnem, niekto komu som už zavrel dvere nádeje na nápravu.

**Modlitba:**

Podľa Máriinho vzoru, môžem zaujať postoj otvorenosti srdca Bohu - *Pane, to, čo ty chceš a ako ty chceš.* V hlbokej dôvere prijmem Božiu odpoveď.

**Zdroje:**

* PAŽ
* Komentár k PAŽ
* Biblia
* <https://www.digitalnirodicia.sk/>
* <https://www.postoj.sk/>